
OPINJONI
Il-Kumitat għal-Libertajiet Ċivili, il-Ġustizzja u l-Intern jistieden lill-Kumitat għall-Kontroll tal-Baġit, bħala l-kumitat responsabbli, biex jinkorpora dan li ġej fil-mozzjoni għal riżoluzzjoni tiegħu:
<RepeatBlock-Dec>
1.	Jinnota li, meta mqabbel mal-2022, il-volum ta’ każijiet tal-Uffiċċju tal-Prosekutur Pubbliku Ewropew (UPPE) kważi rdoppja fl-2023, u laħaq 1 927 investigazzjoni attiva; ifaħħar l-attivitajiet produttivi tal-UPPE fl-2023, li kienu jinkludu 139 akkuża, 339 każ relatat mal-VAT u aktar minn 200 investigazzjoni dwar l-implimentazzjoni tan-NextGenerationEU; jinnota wkoll li l-UPPE beda jressaq aktar awturi ta’ frodi tal-UE quddiem il-qrati nazzjonali; 
2.	Ifaħħar il-kooperazzjoni mill-qrib bejn l-UPPE u l-Qorti tal-Awdituri, b’mod partikolari fl-identifikazzjoni ta’ kwalunkwe suspett ta’ reati kriminali li jaqgħu fil-kompetenza tiegħu u li jinvolvu lill-Istati Membri parteċipanti;	3. Jilqa’ ż-żieda fl-approprjazzjonijiet għall-baġit tal-UPPE fl-2023, li tammonta għal total ta’ EUR 64,6 miljun, li ppermettiet żieda ta’ 11 % fil-persunal f’dik is-sena; jirrikonoxxi li l-aċċellerazzjoni tal-iżborż tan-NextGenerationEU li jiffinanzja ż-żieda rapida fl-ammont ta’ xogħol tal-UPPE – bil-każijiet li żdiedu b’70 % u l-investigazzjonijiet b’58 % mill-2022 sal-2023 – u l-espansjoni tas-sħubija tiegħu huma pproġettati li jkomplu jagħmlu pressjoni fuq ir-riżorsi tiegħu; jissottolinja l-importanza ta’ finanzjament addizzjonali u t-tisħiħ tal-persunal tiegħu biex l-UPPE jkun jista’ jiġġieled b’mod effettiv il-kriminalità organizzata, jipproteġi l-interessi finanzjarji tal-UE, u jirrispetta l-istat tad-dritt, li huma prijoritajiet ewlenin tal-UE; jiddispjaċih li l-proposta tal-Kummissjoni għall-baġit tal-UPPE għall-2025 u l-pożizzjoni tal-Kunsill jonqsu milli jiżguraw biżżejjed riżorsi biex l-aġenzija twettaq il-mandat tagħha; jisħaq li l-UPPE jiġġenera redditi finanzjarji sinifikanti għall-UE, kif jidher mis-sekwestru ta’ EUR 1.5 biljun fl-2023, u jitlob żieda ddedikata fil-finanzjament fi ħdan il-Qafas Finanzjarju Pluriennali (QFP) 2028-2034 li jmiss biex jiġi żgurat li jkun jista’ jkompli jissodisfa l-objettivi u l-obbligi tiegħu;
4.	Jirrikonoxxi l-importanza li jintuża approċċ olistiku fil-ġlieda kontra d-delitti tal-kullar abjad, bħall-frodi u l-korruzzjoni, u tipi aktar konvenzjonali ta’ kriminalità, bħat-traffikar tad-droga u t-traffikar tal-bnedmin, peress li spiss ikunu marbuta ma’ xulxin; ifakkar fil-fatt li, fir-rapport ta’ evalwazzjoni li jmiss tagħha, il-Kummissjoni għandha tanalizza bir-reqqa għal liema kategoriji ta’ delitti għandu jiġi estiż il-mandat tal-UPPE, sabiex ikun mgħammar bl-aħjar mod biex jaqdi r-rwol tiegħu; sadanittant, il-kompetenza eżistenti tal-UPPE li jinvestiga l-kriminalità organizzata u l-ħasil tal-flus, meta marbuta ma’ frodi li taffettwa l-interessi finanzjarji tal-UE, għandha tiġi appoġġjata permezz ta’ riżorsi adegwati u kooperazzjoni effiċjenti mal-Europol, u janalizza kif l-operazzjonijiet u l-investigazzjonijiet tal-UPPE jistgħu jsiru aktar effiċjenti u effettivi, u jippreżenta proposta leġiżlattiva li takkumpanja l-evalwazzjoni; ifakkar, f’dan ir-rigward, fil-pjanijiet tal-Kummissarju McGrath biex jaċċellera l-evalwazzjoni;
5.	Jissottolinja r-rwol essenzjali tal-irkupru tal-assi fil-ħolqien ta’ deterrent kredibbli għall-kriminalità organizzata; jilqa’ l-parteċipazzjoni tal-UPPE f’networks internazzjonali biex javvanza aktar l-operazzjonijiet ta’ rkupru tal-assi tiegħu; jisħaq fuq il-ħtieġa li l-Kummissjoni tistieden lill-UPPE jipparteċipa fin-network ta’ kooperazzjoni li għadu kif inħoloq dwar l-irkupru u l-konfiska tal-assi; jinnota li l-investigazzjoni u l-prosekuzzjoni f’waqthom u effettivi ta’ reati relatati mal-frodi jistgħu jiġġeneraw iffrankar sinifikanti għall-baġit tal-Unjoni u għall-baġits tal-Istati Membri;
6.	Jenfasizza r-rwol importanti tal-UPPE fl-approċċ tal-Unjoni għall-ġlieda kontra l-korruzzjoni u l-użu ħażin tal-fondi tal-Unjoni; jesprimi s-sodisfazzjon tiegħu li 24 Stat Membru jipparteċipaw fl-UPPE u jistieden lill-bqija tal-Istati Membri jagħmlu dan ukoll jew jiġu mċaħħda mill-possibbiltà li jiġġestixxu l-fondi tal-UE indirettament; jistieden lill-Kummissjoni timmonitorja mill-qrib il-livell ta’ kooperazzjoni tal-Istati Membri mal-UPPE f’rapporti sussegwenti u tkompli tinvolvi ruħha fi djalogu attiv mal-Istati Membri mhux parteċipanti biex tiffaċilita b’mod effettiv lill-UPPE fit-twettiq tal-kompiti tiegħu; jenfasizza l-fatt li tali djalogu għandu jibqa’ għaddej mal-Istati Membri li diġà jipparteċipaw fl-UPPE fir-rigward tal-ġestjoni tad-diffikultajiet fil-ġlieda kontra l-ksur tal-istat tad-dritt u l-korruzzjoni u jappoġġjahom fl-implimentazzjoni prattika tar-rakkomondazzjonijiet f’dan ir-rigward fir-rapporti annwali dwar l-istati tad-dritt; itenni, madankollu, l-appelli tal-PE li s-sħubija fl-UPPE għandha tkun prekundizzjoni biex wieħed jirċievi fondi tal-UE u l-ħtieġa ta’ espansjoni tal-mandat tal-UPPE; jilqa’ l-parteċipazzjoni tal-Iżvezja u tal-Polonja fl-UPPE li ġiet ikkonfermata f’Jannar u Lulju 2024 rispettivament;
7.	Jilqa’ l-ħatra ta’ tmien Prosekuturi Ewropej ġodda u 35 Prosekutur Delegat Ewropew ġdid għall-UPPE fl-2023; itenni li l-UPPE jista’ jaqdi r-rwol tiegħu biss jekk igawdi minn indipendenza ġudizzjarja sħiħa, li tirriżulta minn proċedura ta’ ħatra oġġettiva u bbażata fuq il-mertu; iħeġġeġ lill-Istati Membri jikkontribwixxu għall-indipendenza sħiħa tal-UPPE f’dak ir-rigward;
8.	Iħeġġeġ kooperazzjoni kontinwa u msaħħa bejn l-UPPE u l-OLAF, f’konformità mar-regolamenti rispettivi tagħhom, u l-obbligu tal-OLAF li jirrapporta, mingħajr dewmien żejjed, suspetti ta’ kuntatt kriminali lill-UPPE, sabiex ikun jista’ jindirizza l-frodi, il-korruzzjoni u l-kriminalità finanzjarja li jaffettwaw l-interessi finanzjarji tal-Unjoni; jappoġġja l-iżvilupp ulterjuri ta’ inizjattivi konġunti, il-kondiviżjoni tal-informazzjoni u l-azzjonijiet koordinati bejn l-UPPE u l-OLAF, peress li tali kooperazzjoni hija vitali biex issaħħaħ il-protezzjoni tal-interessi finanzjarji tal-UE u l-ġlieda tal-Unjoni kontra l-kriminalità finanzjarja u tiżgura l-użu effettiv u effiċjenti tar-riżorsi tal-Unjoni.
</RepeatBlock-Dec>

